**ИЗВЕШТАЈ О РАДУ ЕКОЛОШКЕ ИНСПЕКЦИЈЕ ЗА 2017.ГОДИНУ**

У служби за инспекцијске послове систематизовано је радно место еколошког инспектора и то један извршилац на неодређено време, и један извршилац на одређено време почевши од 01.07.2017.године, оба са високом стручном спремом.

Еколошки инспектор самостално обавља послове инспекцијског надзора над применом закона и подзаконских прописа и одлука органа локалне самоуправе, врши послове инспекцијског надзора над применом мера заштите животне средине из домена својих надлежности, у области заштите ваздуха од загађења из објеката за које дозволу за градњу издаје општински Орган управе, заштите од буке у занатским, комуналним и стамбеним објектима, заштите животиња, заштите зелених површина и друге послове у складу са законом и општинским одлукама на територији општине Лајковац. Еколошки инспектор поступа по Закону о инспекцијском надзору (“Сл. гласник РС”, бр. 36/15), Закону о процени утицаја на животну средину (“Сл. гласник РС”, бр. 135/04 и 36/09); Закону о заштити животне средине (“Сл. гласник РС”, бр.135/04, 36/09, 72/09, 43/11 и 14/16); Закону о заштити ваздуха (“Сл. гласник РС”, бр. 36/09 и 10/13); Закону о заштити од буке у животној средини (“Сл. гласник РС”, бр.36/09 и 88/10); Закона о заштити од нејонизујућих зрачења (“Сл. гласник РС”, бр. 36/09); Закону о заштити природе (“Сл. гласник РС”, бр. 36/09, 88/10, 91/10 и 14/16); Закон о управљању отпадом (“Сл. гласник РС”, бр. 36/09, 88/10 и 14/16); Уредбама и правилницима који произилазе из наведених закона; Одлуци о заштити од буке на територији Општине Лајковац (Сл. гласник Oпштине Лајковац бр. 1/12); Одлуци о заштити споменика природе “Два Храста” Врачевић ( Сл. гласник Општине Лајковац бр. 9/02-Решење о скидању и брисању заштите једног стабла храста природног добраод 24.03.2005.године).

У извештајном периоду од 01.01. - 31.12.2017. године еколошка инспекција је обрадила четрдесет један предмет, надзор је извршен на основу Плана рада за 2017.годину. Спроведени су сви планирани надзори, одступљено је од Плана рада у делу временског периода планираног за надзор за већину оператера, због оправданог одсуства инспектора. У оквиру извршених надзора урађено је следеће: 23 записника, донето пет решења за Локални регистар извора загађивања, пет решења за управљање отпадом, два решења којим се налаже мерење буке, два решења којим се налаже мерење квалитета ваздуха, једно решење којим се налаже процена утицаја затеченог стања на животну средину, једно решење за нерегистровани субјекат (забрана рада до спровођења поступка процене утицаја пројекта на животну средину), примљена једна пријава за буку и неколико пријава телефонским путем за буку и прашину које потичу од рада каменолома, прослеђена једна пријава републичкој инспекцији за заштиту животне средине, прослеђена три захтева надлежним министарствима на даљу надлежност и поступање Инспекција је спроводила и саветодавне посете са циљем упознавања оператера са прописима, и давања потребних информација.

Инспекција се приликом решавања свих предмета придржавала рокова за поступање по Закону о општем управном поступку („Сл. Гласник РС“ број 18/2016). Од укупно наведеног броја обрађених предмета, против решења еколошке инспекције није поднета ниједна жалба другостепеном органу (МЗЖС).

Инспектори су учествовали у одређивању мерних места за потребе мониторинга буке који спроводи Општинска управа, попуњавању анкета везаних за примену ЗОИН-а.

На основу Закона о инспекцијском надзору еколошка инспекција је израдила Годишњи план рада еколошког инспектора за 2018. годину и на исти добила позитивно мишљење од Министарства заштите животне средине. План рада је објављен на званичном сајту Општине Лајковац, као и контролне листе у надлежности еколошке инспекције.

Еколошки инспектори су се едуковали учешћем на следећим семинарима:

29.03.2017.године, тема: Успостављање ефикасног система координације поверених послова у области заштите животне средине, организатор СКГО, један инспектор

-25.10. и 26.10.2017.године, област: Примена Закона о општем управном поступку, организатор ЈП Службени гласник, еколошки и комунални инспектор

27.11. и 28.11.2017.године, Обука за полагање испита за инспекторе, организатор ЈП Службени гласник, еколошки и комунални инспектор

-07.12. и 08.12.2017.године, Тренинг инспектора за заштиту животне средине органа локалне самоуправе, организатор Министарство заштите животне средине, један инспектор

Инспектори се консултују са инспекторима за заштиту животне средине из других локалних самоуправа, размењују информације и искуства, сарађују са комуналним и грађевинским инспекторима Општине Лајковац, као и са републичком инспекцијом за заштиту животне средине.

У техничком смислу инспекција је оспособљена како за рад у канцеларији, тако и за теренски рад употребом возила.

**У Лајковцу, 05.01.2018.године** **Еколошка инспекција**

**Општинске управе Лајковац**